**PLAN I PROGRAM RADA U 2020. GODINI**

Hrvatski šahovski savez u 2020. godini planira održavanja svih svojih natjecanja iz godišnjeg kalendara HŠS-a. Osim domaćih natjecanja, u rujnu 2020. u Malom Lošinju organizirat će se i Pojedinačno europsko amatersko prvenstvo čime Hrvatski šahovski savez nakon uspješno organiziranog Europskog ekipnog veteranskog prvenstva nastavlja s organizacijom međunarodnih natjecanja, a ovo natjecanje ima posebnu draž jer će omogućiti velikom broju hrvatskih šahista nastup na europskom prvenstvu.

Nažalost postojeći Zakon o sportu otežava trenerski rad u klubovima te je HŠS svjestan tog problema kojeg se pokušava riješiti provođenjem stručnog osposobljavanja instruktora u suradnji s Hrvatskom olimpijskom akademijom. Planira se druga izvedba programa u Zagrebu u prvoj polovici 2020. godine preko kojeg će se osposobiti 25 novih trenera.

Hrvatski šahovski savez broji oko 4000 registriranih igrača te više od 200 klubova, a izgledno je da će ta brojka u budućnosti zbog povećanog interesa za šah rasti. Proces registracije je dosta složen, nažalost do sada još nije razvijena aplikacija kojom bi se registracija obavljala online, no to će probati pripremiti u 2020. godini kako bi bila spremna za upotrebu početkom 2021. godine .

Boljim funkcioniranjem ureda HŠS-a postignuta je bolja kontrola nad financijskim poslovanjem HŠS-a što rezultira ažurnijim izdavanjem računa i kontrolom nad dužnicima te je jako bitno da klubovi ozbiljno shvate obvezu plaćanja račune na vrijeme. Ažurnim platišama zahvaljujem na odgovornom ponašanju, svjestan činjenice da mnogi klubovi imaju problema s financijskim sredstvima upozoravam da svojim kašnjenjem stvaraju nelikvidnost koja se time odražava na nemogućnost slanja naših sportaša na natjecanja, isplatu nagrada klubovima, povrata županijskim savezima i slično. To je pogotovo važno zbog poreznog duga od 150.000 kuna koji je stvoren nepravilnostima u financijskom poslovanju u 2015. godini, a koje je sada došlo na naplatu te opteretilo redovno poslovanje HŠS-a.

Trenutačno je odlukom Gradskog ureda za opću upravu Hrvatski šahovski savez bez predsjednika, Izvršnog odbora i komisija stoga će u 2020. godini trebati održati izbornu sjednicu Skupštine HŠS-a.

U Zagrebu, 27.12.2019.

Glavni tajnik

Alojzije Janković